ORDE do 12 de xuño de 2009 sobre a aprobación definitiva da modificación puntual 08-02 (avda. Portugal) do Plan Xeral de Ordenación Municipal do Concello do Barco de Valdeorras.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 02/07/2009

O Concello do Barco de Valdeorras, conforme o disposto no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, remite o expediente de referencia e solicita a súa aprobación definitiva.
I. Antecedentes.
I.1. O Concello do Barco de Valdeorras dispón actualmente de Plan Xeral de Ordenación Municipal (PXOM), aprobado definitivamente o 27 de xuño de 2003.
I.2. Parte dos terreos afectados por esta modificación están incluídos no ámbito da modificación puntual 04-10 do PXOM, que foi aprobada definitivamente por orde da Consellería de Política Territorial, Obras Públicas e Transportes o 25 de maio de 2005. Aféctanse tamén uns terreos clasificados polo PXOM como solo urbano consolidado que foran suprimidos da antedita modificación 04-10.
I.3. A tramitación da modificación puntual foi a seguinte:
-O 19 de novembro de 2008 a Dirección Xeral de Desenvolvemento Sostible da Consellería de Medio Ambiente e Desenvolvemento Sostible resolveu que non é necesario someter ao procedemento de avaliación ambiental estratéxica a modificación puntual.
-O Pleno da Corporación, en sesión ordinaria que tivo lugar o 4 de decembro de 2008, aprobou inicialmente a modificación puntual 08-02 (av. Portugal) do PXOM do Barco de Valdeorras. A aprobación inicial foi publicada nos diarios La Voz de Galicia e La Región o 11 de decembro de 2008. Tamén foi publicada no DOG nº 243, do 23 de decembro de 2008. Durante o prazo de exposición non se presentou ningunha alegación.
-O 17 de decembro de 2008 o director xeral de Urbanismo emitiu o informe previo á modificación puntual que indicaba que a modificación debía fundamentarse en razóns de interese público e que debían documentarse as titularidades dos terreos afectados pola modificación puntual. Ademais, precisaba que debía terse en conta o disposto no Decreto 262/2007 das normas do hábitat galego e sinalar a forma de computar as superficies edificables polo seu carácter lucrativo.
-O Pleno municipal, en sesión ordinaria que tivo lugar o 5 de marzo de 2009, aprobou provisionalmente a modificación puntual, coa incorporación dun anexo á memoria.
II. Consideracións e fundamentación.
II.1 Logo de analizar a documentación remitida polo Concello do Barco de Valdeorras, e á vista da proposta elevada pola Secretaría de Ordenación do Territorio e Urbanismo, de conformidade co informe elaborado polo Servizo de Urbanismo do Departamento Territorial de Ourense, fanse as seguintes consideracións para os efectos da aprobación definitiva do expediente de referencia:
1. No anexo á memoria fundaméntase a modificación puntual en razóns de interese público, nos termos especificados no artigo 94.1º da LOUG, e xustifícase a mellor integración paisaxística da nova ordenación proposta.
2. Tendo en conta que a modificación afecta terreos do antigo SUR-35 e unha franxa de solo urbano consolidado, reorganizando a edificabilidade e os equipamentos previstos, documéntase a titularidade dos terreos afectados para acreditar a situación para os efectos da súa xestión e obtención.
3. No anexo á memoria xustifícase o cumprimento das normas do hábitat galego e engádese un punto nas normas urbanísticas sobre a forma de computar as superficies edificables de carácter lucrativo, para os efectos do artigo 46.6º da LOUG.
4. Coa memoria e o anexo a ela elaborarase unha memoria refundida da modificación puntual 08-02 (av. Portugal) do PXOM do Concello do Barco de Valdeorras.
II.2. De conformidade co artigo 89 da LOUG e co Decreto 83/2009, do 21 de abril, polo que se establece a estrutura orgánica dos departamentos da Xunta de Galicia, a competencia para resolver sobre a aprobación definitiva das modificacións do planeamento xeral correspóndelle ao conselleiro de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
De acordo co artigo 85.5º a da LOUG, aprobar definitivamente a modificación puntual 08-02 (av. Portugal) do Plan Xeral de Ordenación Municipal do Concello do Barco de Valdeorras.
O concello deberá elaborar un refundido da memoria da modificación puntual conforme o sinalado no número 4 do punto II.1.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Notifíquese esta orde ao concello e publíquese no Diario Oficial de Galicia.
Santiago de Compostela, 12 de xuño de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas